Autojen myynti- ja huoltoketju Delta Auton mekaanikkoja on marssinut ulos yhdeksässä toimipisteessä.

Delta Auton mekaanikkoja ja joitakin huoltomyyjiä on marssinut ulos yhdeksässä toimipisteessä Kuopiossa, Turussa, Forssassa, Helsingissä, Espoossa, Tampereella ja Järvenpäässä. Ulosmarssi alkoi torstaina ja kestää koko perjantain.

Yhteensä ulosmarssiin on osallistunut noin 90 työntekijää, Delta Auton toimitusjohtaja Mari Onkamo kertoo Taloussanomille.

Työntekijöitä hiertävät Delta Auton suunnitelmat mekaanikkojen työnkuvan muuttamiseksi, Tampereen Delta Auton luottamusmies Jukka Honkakorpi sanoo Taloussanomille.

Nykyisin mekaanikot lähinnä korjaavat autoja, mutta jatkossa Delta Auto haluaa heidän olevan enemmän tekemisissä asiakkaiden kanssa. Uudesta tittelistäkin on puhuttu: mekaanikoista leivotaan palvelumestareita.

Muutosten vuoksi Delta Auto aloitti maaliskuussa yhteistoimintaneuvottelut, joissa vähennystarpeeksi on kerrottu 25 työntekijää.

Uusi toimenkuva tarkoittaa työsopimuksen muuttumista. Samalla muuttuisi myös nykyinen provisiopalkkaus. Onkamon mukaan provisiota saisi esimerkiksi varaosien myynnistä toisin kuin nykyisin.

Honkakorven mukaan palkka alenisi jopa kolmanneksella.

– Työnantaja laajentaa työnkuvaa ja pienentää palkkaa, hän puuskahtaa.

– Porukalle riitti.

Onkamo ei niele väitettä palkan alenemisesta. Karkeasti 30 prosenttia palkasta muodostuu muuttuvasta osasta, ja tähän osaan Delta Auton johto haluaa muutoksia.

– Me ollaan meidän mielestä muuttamassa sitä enemmän antamaan palvelumestarille mahdollisuuksia, että jos he myyvät enemmän, heillä on mahdollisuus ansaita enemmän.

Luottamusmies arvostelee työnantajaa myös sanelupolitiikasta. Hänestä henkilöstöpolitiikka on huonoa ja tilanne on ”tulehtunut”.

Toimitusjohtajan mukaan yhteistoimintaneuvotteluissa on kuitenkin käyty vuoropuhelua, ja työntekijöitä on kuunneltu. Muutosten toimeenpanossa voidaan hänen mukaansa joustaa toimipisteittäin, mutta hän myöntää, että johto haluaa ”selkeän muutoksen” toimintaan.

Onkamo selittää ulosmarssia myös muutosvastarinnalla.

– Muutos on aina vaikeaa.

Toimitusjohtaja huomauttaa, että muutoksia on testattu Delta Auton toimipisteessä, ja henkilöstö on hänen mukaansa ollut innostunut asiasta. Delta Autolla on yhteensä 26 toimipistettä.

Siitä luottamusmies ja toimitusjohtaja ovat yhtä mieltä, että mekaanikon ryhtyminen myyjäksi on herättänyt vastustusta. Honkamaan mielestä työnantaja ei ymmärrä, että kaikki eivät osaa tai halua myydä.

– Jos itseänikin ajattelen, niin minusta ei kyllä ole tällaiseksi palvelumestariksi. Ei ole oikein kielitaitoa ja tietokonetta osaan yhdellä sormella naputella. Autoja osaan kyllä korjata.